O'zbek ziyolilari Afg'onistondagi saylovoldi vaziyatni sharhlaydi
Shu yilning avgustida Afg'onistonda prezident saylovlari bo'lib o'tadi. Amaldagi rahbar Hamid Karzay qayta saylanish umidida. Turkiylar
Shu yilning avgustida Afg`onistonda prezidentl saylovlari bo’lib o`tadi. Hozirgacha uch nomzod ro`yxatga olingan. Biri -- amaldagi prezident Hamid Karzay. Afg`onistondagi turkiylar jamoasi vakili Akbarboy ham poygada qatnashmoqda. Sharhlovchilar Karzayning imkoniyati ko’proq, demoqda. BMT Afg`onistonda kutilayotgan prezident saylovlarida toliblarni ham ishtirok etishga chaqirgan, biroq Tolibon rad javobi bergan. Toliblarning aytishicha, saylov taqdiri avvaldan hal etilgan, AQSh qo`llab-quvvatlagan nomzod g`alaba qiladi. Sharhlovchilar nazarida Afg’oniston aholisining Karzay hukumatiga ishonchi baland emas. Hamid Karzay ayni paytda Vashingtonda prezident Barak Obama bilan muzokara qilmoqda. U ikkinchi muddat uchun kurashmoqchi. Sharhlovchilar nazarida mamlakatda vaziyat beqaror bo’lsa-da, Karzayda imkoniyatlar bor. “Hozirgi prezident baribir ancha ish qildi, xalqaro darajada yordam olayapti, mamlakat aholisi qo`llab-quvvatlashidan qat`iy nazar”, - deydi Farhod Tolipov. Afg`onistonda 60 kishi rahbar bo’laman, deb xohish bildirgan, hozircha faqat uch nomzod ro`yxatga olingan. Ular orasida turkiylar jamoasi vakili Akbarboy ham bor. Afg`onistonlik o`zbeklarning Akbarboyga munosabati har xil. O`zbeklar Afg`oniston aholisining 10 foizini tashkil etadi va asosan shimolda istiqomat qiladi. “Shimol nisbatan tinch bo`lsa-da, turkiylar juda qashshoq yashaydi, hukumat tomonidan biror e`tibor berilmaydi. O`tgan saylovlarda janob Do`stum nomzodi ko`rsatilgan edi. Bu gal shimolda katta bir jabha bor, Do`stum rahbarligida tuzilgan. Ular yana bir katta jabhaga qo`shilgan. Hozircha saylov bo`yicha dastur-tadbirlari aniq oshkor etilganicha yo`q”, - deydi afg`onistonlik o`zbeklardan biri. Saylovda turkiylar va forslardan iborat shimoliy ittifoq yagona nomzod bilan chiqishga hozirlangan, biroq shu paytgacha biror o’zgarish yo’q. Taxminlarga ko’ra, Abdurashid Do`stum boshchiligidagi Afg`oniston Milliy islomiy harakati Hazoralar bilan kelishgan holda Hamid Karzay nomzodini yoqlashi mumkin. Shimoldagi yetakchilardan biri, sobiq mudofaa vaziri Muhammad Fahim ham Karzay nomzodini ma’qullashi kutilmoqda. Afg`onistonda birinchi bor o`tgan prezident saylovlarida o`zbeklar yetakchisi, general Abdurashid Do`stum ham nomzod sifatida ishtirok etgan edi. Do`stum keyinchalik Hamid Karzay hukumatida mudofaa ishlari bo`yicha davlat maslahatchisi lavozimiga tayinlangan.